Poliisi ei pysty tulevaisuudessa selvittämään tietoverkoissa tapahtuvien identiteettivarkauksien tekijöitä, jos varkauksista tehdään suunnitellulla tavalla rangaistavaa.

Näin väittää sisäministeriön poliisitarkastaja Antti Simanainen, jonka mukaan kaavailtu kriminalisointimalli ei mahdollista televalvontaa pakkokeinona.



Televalvontaa voidaan hyödyntää vain tiettyjen, vakavampien rikosten tutkinnassa.

Identiteettivarkaudesta voi saada vain sakkoa, joten poliisi ei saa tutkia rikokseen liittyviä televalvontatietoja selvittääkseen varkauden tekijän henkilöllisyyden.

”Ilman teletietoja poliisin on käytännössä mahdoton selvittää, kuka identiteettivarkauden tekijä on. Jos sitä ei saa selvittää tietoverkosta, mistä me sitä kysytään, kristallipalloltako”, Simanainen herättelee.

Hän oli mukana identiteettivarkauden kriminalisointia valmistelleessa työryhmässä, mutta jätti sen mietinnöstä eriävän mielipiteen.



Poliisitarkastajan mielestä poliisin kynnys saada käyttää televalvontatietoja on nykyisin aivan liian korkea. Hän katsoo, että televalvontatiedoista pitäisi saada poliisin perustyökalu kaikkien rikosten tutkintaan.

”Se helpottaisi merkittävästi poliisin työtä. Eihän siinä ole mitään järkeä, että poliisi tekee valtavasti työtä rikosten selvittämiseen mutta se ei saa käyttää helpointa mahdollista konstia”, hän sanoo.

”Yhteiskunnalla ei pitäisi olla varaa siihen, että jos rikos on selvitettävissä yksinkertaisella keinolla, sitä ei saa käyttää.”